FI Euroopan unionin virallinen lehti C 162/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 162/13

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PORC DU SUD-OUEST”

EY-N:o: FR-PGI-0005-0909-07.11.2011

SMM ( X ) SAN ( )

1. Nimi:

”Porc du Sud-Ouest”

2. Jäsenvaltio tai kolmas maa:

Ranska

3. Maataloustuotteen tai elintarvikkeen kuvaus:

3.1 Tuotelaji:

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta:

Porc du Sud-Ouest -sianliha on Lounais-Ranskassa syntyneistä ja siellä kasvatetuista sioista saatua lihaa. Sikojen ruokinta koko lihotusvaiheen aikana (12. elinviikosta alkaen) perustuu vähintään 30-prosenttisesti hammasmaissiin.

Eläimet teurastetaan, kun niiden ruhon lämminpaino on vähintään 90 kg (painon ylärajaa ei ole vahvistettu); sallittu poikkeama +/– 3 kg kesän helteisimmän kauden aikana (1. kesäkuuta ja 30. syyskuuta välillä).

Porc du Sud-Ouest -sianruhojen lopullinen pH-arvo on 5,5–6,2.

Ruhoista leikattujen palojen väri vastaa etuselän osalta japanilaisen väriasteikon tasoa 3–6.

Porc du Sud-Ouest -sianlihan fysikaalis-kemiallisille ominaisuuksille on tyypillistä monityydyttymättömien rasvahappojen korkea pitoisuus (erityisesti linolihapon osuus on 10–15 % lihan sisältämän rasvan kokonaisrasvahappopitoisuudesta) ja tyydyttyneiden rasvahappojen vähäisempi osuus.

Liha sisältää myös runsaasti rasvaa ja E-vitamiinia.

Aistinvaraisesti arvioituna Porc du Sud-Ouest on väriltään tavanomaista sianlihaa punaisempaa; se on myös mehukasta, mureaa ja voimakkaan makuista.

Lopulliseen pH-arvoon haitallisesti vaikuttavan ja lihan laatua heikentävän stressin vähentämiseksi matka tilalta teurastamoon on rajoitettava mahdollisimman lyhyeksi. Se saa olla enintään 200 km ja kestää enintään 6 tuntia.

Porc du Sud-Ouest pidetään kaupan tuoreena seuraavissa tarjontamuodoissa: kokonaiset ruhot, puoliruhot sekä luuttomiksi leikatut tai luulliset palat.

3.3 Raaka-aineet (ainoastaan jalostetut tuotteet):

Ei sovelleta

3.4 Rehu (ainoastaan eläinperäiset tuotteet):

Kasvatusvaiheen aikana eläinten ravinto ei saa sisältää maniokkia, bataattia, elintarvikejätettä, liha-, luu- tai höyhenjauhoa, verta tai muita maaeläinperäisiä proteiineja, lukuun ottamatta vitamiinien ja hivenaineiden kantoaineena käytettäviä gelatiineja tai maidosta ja maitotuotteista peräisin olevia proteiineja.

Vierotuksen ja teurastuksen välisenä aikana sioille annettavan rehun on sisällettävä vähintään 60 % viljanjyviä, niistä saatuja tuotteita ja sivutuotteita.

Lihotusvaiheen aikana, toisin sanoen 12. elinviikosta teurastukseen, rehu ei saa sisältää (tyydyttyneitä rasvahappoja sisältävää) palmuöljyä, kalasta saatuja tuotteita, eläinrasvoja tai kasvua edistäviä lisäaineita. Tässä vaiheessa sioille annettavan rehun on sisällettävä vähintään 30 % hammasmaissia, ja sen linolihappopitoisuuden (C18:2) on oltava vähintään 1,1 % (11 grammaa rehukiloa kohti) ja enintään 1,7 % (17 grammaa rehukiloa kohti).

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Lihan laadun takeena on se, että kaikkien sikojen pitoon liittyvien vaiheiden (syntyminen, vierotuksen jälkeinen aika, lihotus) on ehdottomasti tapahduttava maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Ei sovelleta

3.7 Merkintöjä koskevat erityiset säännöt:

Tuotteen päällysmerkinnöissä on oltava:

— suojatun maantieteellisen merkinnän nimi: Porc du Sud-Ouest;

— värillinen EU:n SMM-tunnus, johon voidaan liittää maininta ”Indication Géographique Protégée” (suojattu maantieteellinen merkintä).

4. Maantieteellisen alueen tarkka rajaus:

SMM-tuotteen ”Porc du Sud-Ouest” maantieteellinen alue käsittää seuraavat hallinnolliset alueet:

— Aquitaine,

— Midi-Pyrénées,

— Poitou-Charentes.

5. Yhteys maantieteelliseen alueeseen:

5.1 Maantieteellisen alueen erityisyys:

Lounais-Ranska on kahdella tavalla erityinen alue. Siellä on sukupolvien ajan tuotettu sianlihaa, ja siellä on perinteisesti käytetty ravintokoostumukseltaan sikojen ruokintaan erinomaisesti soveltuvaa hammasmaissia, jonka viljelylle alueen ilmasto on erityisen suotuisa.

Vanha sianlihan tuotantoalue

Sikataloudella on vuosisatojen ajan ollut merkittävä asema Lounais-Ranskassa. Tästä perinteestä kertovat jo keskiajalla syntyneet lukuisat porsasmarkkinat ja -näyttelyt (Garlin, Tarbes, Lembeye, Soumoulou, Dax, Garris, Saint Palais, Rabastens de Bigorre, Puylaurens, Villefranche de Rouergue), jotka 1800-luvun lopussa levisivät myös Aveyronin ja Tarnin alueille.

Vuonna 1862 Ranskan sikakarjan osuus oli suurin kolmessa Lounais-Ranskan alueen departementissa (Dordogne, Corrèze, Aveyron).

Lounais-Ranskan maaseudulla sianliha on jo pitkään ollut pääasiallista liharavintoa. Suurimmalla osalla perheistä oli oma sika, jonka teurastaminen talvella oli todellinen juhla niin perheelle kuin lähipiirillekin. Osaaminen vakiintui ajan myötä, ja sianruhot hyödynnettiin kokonaisuudessaan (ensin paikallisesti ja sittemmin myös ulkopuolisilla markkinoilla) tuoreena lihana ja jalostettuina (suolattuina, kuivattuina ja rasvaan säilöttyinä) tuotteina. Alueen maaseudun perheet käyttävät yhä edellisiltä sukupolvilta periytyneitä tapoja ja ohjeita.

Porc du Sud-Ouest -sianlihan perinteisestä tuotannosta ja kulutuksesta on runsaasti todisteita paikallisessa perinteessä (lainsäädännössä, kirjallisuudessa, kirjoituksissa, taiteessa jne.).

Ominaisuuksiltaan erityisen hammasmaissin perinteinen käyttö sikojen ruokinnassa

Lounais-Ranska on jyvämaissin perinteisintä tuotantoaluetta (89 % koko maan tuotannosta vuonna 1930 ja nykyisin 41 %). Jyvämaissin tuotantoon käytetyn maatalousmaan osuus on siellä kolme kertaa suurempi kuin muualla Ranskassa, ja tuotanto on yli 50-kertainen Lounais-Ranskan sikatalousalan tarpeisiin verrattuna.

Alueella viljellään pääasiassa hammasmaissia, mikä johtuu historiallisista syistä ja ennen kaikkea paikallisista sääoloista, jotka ovat erityisen suotuisat tälle myöhäiselle lajikkeelle, joka vaatii paljon lämpöä ja kosteutta. Lämpötilat pysyvät korkeina koko kasvukauden ajan, ja kesällä sataa runsaasti. Vaara, että kokonaislämpötila laskee Lounais-Ranskassa myöhäisten lajikkeiden tarpeita vastaavan tason alapuolelle, on alle 20 %, mikä on varsin kohtuullista maantieteelliselle alueelle sijoittautuneiden viljelijöiden kannalta. Koska myöhäisten maissilajikkeiden tuotos on lisäksi 15–20 % korkeampi kuin varhaisemmilla lajikkeilla, Lounais-Ranskassa viljellään yksinomaan hammasmaissia.

Hammasmaissin ravinto-opilliset ominaisuudet ovat omaa luokkaansa: alhainen kosteuspitoisuus sadonkorjuuvaiheessa (25–30 %) ja korkea tärkkelyspitoisuus (750–780 g/kg kuiva-aineesta), minkä ansiosta se sisältää runsaasti energiaa. Sille on ominaista erityinen rasvakoostumus, joka sisältää pääosin linolihapon (omega 6) kaltaisia tyydyttymättömiä rasvahappoja (noin 60 % rasvahappojen kokonaispitoisuudesta). Hammasmaissi sisältää myös runsaasti E-vitamiinia (1,1–1,8 mg/g). Se on erittäin energiapitoinen viljelykasvi.

5.2 Tuotteen erityisyys:

Liha, jonka laatuominaisuudet ovat erityiset

Porc du Sud-Ouest -sianlihan rasvakoostumus on erityinen, koska se sisältää vähän tyydyttyneitä rasvahappoja (noin 40 %) ja runsaasti ihmisen elimistölle tärkeitä tyydyttymättömiä rasvahappoja (noin 60 %), joita elimistö ei kykene itse valmistamaan. Niitä on sekä ihonalaisessa rasvakudoksessa että lihaskudoksen sisäisessä rasvassa.

Monityydyttymättömän linolihapon osuus lihan kokonaisrasvahappopitoisuudesta on 10–15 %.

Porc du Sud-Ouest -sianlihan rasvapitoisuus on niin ikään suhteellisen korkea (noin 5,4 %, kun vastaava pitoisuus tavanomaisessa ranskalaisessa sianlihassa on 3,8 %), sen pH-arvo on ihanteellisissa rajoissa (5,5–6,2) ja (antioksidanttinen) E-vitamiinipitoisuus korkea. Tammikuussa 2011 Porc du Sud-Ouest -sianliha- ja tavanomaisen ranskalaisen sianlihafileen välillä tehtyjen vertailututkimusten tulokset osoittavat, että edellisen E-vitamiinipitoisuus on 15 % korkeampi (0,16 mg/100 g) kuin tavanomaisella ranskalaisella sianlihalla (0,13 mg/100 g).

Nämä fysikaalis-kemialliset erityisominaisuudet vaikuttavat myös lihan aistinvaraisiin ominaisuuksiin, ja liha tunnetaankin mehevyydestään, mureudestaan ja kypsentämisen myötä voimistuvasta maustaan.

Lihan mehevyys ja mureus riippuvat sen rasva- ja vesipitoisuudesta ja erityisesti sen vedensitomiskyvystä. Porc du Sud-Ouest -sianlihan rasvapitoisuus on korkeampi, ja linolihappo supistaa adiposyyttejä, mikä parantaa lihan vedensitomiskykyä, johon vaikuttaa suotuisasti myös säädelty pH-arvo (5,5–6,2).

Kypsennetyn Porc du Sud-Ouest -sianlihan maku on voimakas. Lihan aromi, eli maistettaessa saatavat haju- ja makuaistimukset, riippuu ensisijaisesti lihan rasvasta ja pH-arvosta. Monityydyttymättömien rasvahappojen lipolyysi ja hapettuminen tuottavat yksinkertaisia sekundaarimolekyylejä, jotka aiheuttavat tuotteita kypsennettäessä ja maistettaessa tavanomaiseen sianlihaan verrattuna voimakkaamman kokonaisvaltaisen maun ja tuoksun.

Maku ja aromi riippuvat myös molekyylien vapautumisesta SMM-tuotteen ”Porc du Sud-Ouest” eritelmän mukaisesti valittua pH-arvoa vastaavan riiputuksen aikana.

Myös kuluttajat tunnustavat tämän eron.

Porc du Sud-Ouest -sianliha on myös tavanomaista ranskalaista sianlihaa punaisempaa, mikä johtuu sen sisältämän myoglobiinin määrästä.

Porc du Sud-Ouest -sianlihan korkea E-vitamiinipitoisuus hidastaa lihan punaisen värin häviämistä säilytyksen aikana, koska E-vitamiini suojaa myoglobiinia hapettumiselta.

Pintarasvaa ja lihaskudoksen sisäistä rasvaa on riittävästi, ja se on väriltään valkoista.

Porc du Sud-Ouest -sianlihan tuotantoon käytetyt siat ovat perinteisesti tavanomaisia ranskalaisia sikoja painavampia

Lounais-Ranskassa kasvatetut siat ovat aina olleet tavanomaisia ranskalaisia sikoja painavampia. Painon osalta vuoden 2010 teurastustilastot osoittavat, että tavanomaisen ranskalaisen sian keskimääräinen teuraspaino on 91,71 kg, kun se Porc du Sud-Ouest -sikojen kohdalla on 94,03 kg (keskimääräinen elopaino 121 kg).

Tämä perinne kasvattaa painavampia sikoja johti vuonna 1967 Lounais-Ranskan hinnanmäärittelyalueen perustamiseen alueella kasvatettujen sikojen kauppaa varten. Määrittely, joka koskee painavampia Porc du Sud-Ouest -sianruhoja, hyväksyttiin 28. lokakuuta 1969 annetussa neuvoston asetuksessa (ETY) N:o 2112/69 (EYVL, 29.10.1969). Lounais-Ranskan hinnanmäärittelyalueeseen perustuva eriytetty sianruhojen maksujärjestelmä on edelleen voimassa, ja sen julkaisee yhä maatalousministeriön alainen Service des Nouvelles des Marchés -virasto.

Porc du Sud-Ouest -sianlihan maine

Perinteinen painavampien, maissilla ruokittujen sikojen tuotanto sai tuottajaryhmät tavoittelemaan tuotantonsa arvon lisäämistä ja suojaamista tarjonnan kollektiivisella järjestämisellä. Interprofession Porcine d’Aquitaine -ammattialajärjestön 1980-luvulla käynnistämän laatualoitteen ”Porc au grain du Sud-Ouest” seurauksena viljasialle myönnettiin vuonna 1989 Label Rouge -merkki, jolla lounaisranskalaisen sianlihan asema virallistettiin.

Porc du Sud-Ouest -nimitys on jatkoa tälle aloitteelle, ja tuotteen ominaisuudet vastaavat suurelta osin Label Rouge -merkillä ”Porc au grain du Sud-Ouest” varustetun viljasian ominaisuuksia: ruokinta perustuu ensisijaisesti maissiin ja viljaan, ja liha täyttää samat fysikaalis-kemialliset ja silmämääräiset vaatimukset. Ruhojen lajitteluun ja jalostukseen sovelletaan vastaavanlaisia tai jopa tiukempia vaatimuksia.

Porc du Sud-Ouest menestyi alusta alkaen erinomaisesti. Siitä kertovat vuodesta 1991 lähtien julkaistut lehtiartikkelit ja ruokalehdissä ilmestyneet reseptit, hankkeeseen osallistuneiden toimijoiden määrä (1997/2010) sekä tuotetta käsittelevät internetsivut. Tämän hankkeen ja sen saaman julkisuuden ansiosta Porc du Sud-Ouest -sianlihan maine on laajalti tunnustettu tosiseikka.

Porc du Sud-Ouest -sianlihan maine on kestänyt jo vuosia, ja se on edelleen hyvin vahva. Tämä näkyy siinä, että kuluttajat valitsevat spontaanisti juuri kyseisen tuotteen, jota he pitävät selkeästi parhaana ja tavanomaisesta ranskalaisesta sianlihasta erottuvana, ja he ovat myös valmiit maksamaan siitä korkeamman hinnan.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Hammasmaissiin perustuva ruokinta antaa lihalle sen erityisluonteen

Lounais-Ranska on kahdella tavalla erityinen alue. Siellä on sukupolvien ajan tuotettu sianlihaa, ja siellä on perinteisesti käytetty ravitsemuksellisesti sikojen ruokintaan erinomaisesti soveltuvaa hammasmaissia, jonka viljelylle alueen ilmasto on erityisen suotuisa.

Hammasmaissin viljelyn merkitys Lounais-Ranskassa on edistänyt sen käyttöä lihotusruokinnassa. Sen osuus Porc du Sud-ouest -sikojen rehuannoksesta niiden 12. elinviikosta alkaen on vähintään 30 %. Lisäksi rehuannoksen on sisällettävä vähintään 1,1 % linolihappoa. Juuri tällainen rehu, jonka energia- ja linolihappopitoisuutta on lisätty huomattavalla määrällä hammasmaissia, antaa lihalle sen eritysluonteen, ts. erityisen rasvakoostumuksen, joka sisältää vähän tyydyttyneitä rasvahappoja ja paljon tyydyttymättömiä rasvahappoja, suhteellisen korkean lipidipitoisuuden ja korkean E-vitamiinipitoisuuden.

Useissa tutkimuksissa onkin selkeästi osoitettu, että (yksimahaisesta nisäkkäästä saadun) sianlihan fysikaalis-kemialliset ominaisuudet ovat tiiviissä yhteydessä runsaasti hammasmaissia ja siten myös paljon linolihappoa sisältävän rehuannoksen fysikaalis-kemiallisiin ominaisuuksiin.

Toisin kuin märehtijöillä, jotka muuttavat ravinnosta peräisin olevat rasvahapot tyydyttyneiksi, jolloin monityydyttymättömien rasvahappojen biologinen merkitys häviää, yksimahaisilla nisäkkäillä ravinnon sisältämät rasvahapot varastoituvat suoraan kudoksiin ilman kemiallisia muutoksia (C. Dutertre, Ingénieur Agronome).

Sialla ravinnon sisältämien rasvahappojen luonne vaikuttaa suoraan rasvakudoksen rasvahappokoostumukseen (Flanzy et al 1970, Brooks 1971, Desmoulin et al 1983, Rhee et al 1988, Effets de la nature lipidique des régimes sur la composition en acides gras du jambon chez le porc lourd, Pantaleo et al, 1999).

Porc du Sud-Ouest -sikojen nauttimat eksogeeniset monityydyttymättömät rasvahapot siirtyvät niiden rasvakudokseen (Courboulay et Mourot 1995, Warmants et al 1999, Courboulay et al. 1999). Tämän osoittavat myös ADAESO:n (Association pour le Développement Agro-Environnemental du Sud-Ouest) vuosina 1994–2000 suorittamien kokeiden tulokset.

Ruhon rasvakoostumuksen osalta voidaankin todeta, että kudosten, erityisesti rasvakudosten, rasvahappoprofiili liittyy läheisesti rehun rasvahappokoostumukseen.

ADAESO:n tekemän tutkimuksen mukaan Porc du Sud-Ouest -sianlihan erityisyys on vähintään 30 % hammasmaissia (eritelmän vähimmäisvaatimus) sisältävän rehun ansiota.

Näin ollen voidaan päätellä, että maineikkaan Porc du Sud-Ouest -sianlihan erityisominaisuudet (punainen väri, mehevyys, mureus, voimakas maku) johtuvat ensisijaisesti Lounais-Ranskan siankasvattajien paikallisesta osaamisesta ja hammasmaissin erityisen korkealaatuisesta rasvahappokoostumuksesta. Alueella noudatetaan edelleen paikallista tapaa lihottaa siat painavammiksi hammasmaissilla.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

https://www.inao.gouv.fr/fichier/CDCPorcduSudOuest31012012.pdf

(1) EUVL L 93, 31.3.2006, s. 12.